钦定古今图书集成/理学汇编/学行典/第113卷 > 唐书陆贽传 > 《勉德宗改过》
## 钦定古今图书集成/理学汇编/学行典/第113卷 > 唐书陆贽传 > 《勉德宗改过》

传曰：“人谁无过？过而能改，善莫大焉。”仲虺歌成汤之
德曰：“改过不𠫤。”吉甫美宣王之功曰：“衮职有阙，仲山
甫补之。”夫成汤圣君也，仲虺圣辅也，以圣辅赞圣君，
不称其无过，称其改过。周宣中兴贤王也，吉甫文武
贤臣也，歌诵其主，不美其无阙，而美其补阙，则圣贤
之意，贵于改过，较然甚明。盖过差者，上智下愚所不
免。惟智者能改而之善。愚者耻而之非也。